
KOPIJA



Lietas Nr. C68227522

Lietas arhīva Nr. C-2008-22/96

**SPRIEDUMS**

**LATVIJAS REPUBLIKAS VĀRDĀ**

Rīgā 2022.gada 25.oktobrī

Rīgas pilsētas tiesa šādā sastāvā:

šādā sastāvā: tiesnesis Edgars Grīvnieks

ar tiesas sēdes sekretāri Diānu Poļakovu,

piedaloties pieteicējas Latvijas Republikas Zemkopības ministrijas pārstāvim Mārim Eisakam, ieinteresētās personas SIA “Publisko aktīvu pārvaldītājs Possesor” pārstāvei Diānai Krūkliņai, Preiļu novada domes pārstāvei Intai Klindžānei,

atklātā tiesas sēdē, *Microsoft TEAM* videokonferenču platformā skatīja Latvijas Republikas Zemkopības ministrijas pieteikumā par juridiskā fakta konstatēšanu lietā ar ieinteresētajām personām SIA “Publisko aktīvu pārvaldītājs Possesor”, Preiļu novada pašvaldību, Latvijas Republikas Finanšu ministriju, Valsts ieņēmumu dienestu.

**Aprakstošā daļa**

[1] 2022.gada 13.janvārī tiesā saņemts Latvijas Republikas Zemkopības ministrijas (turpmāk arī – pieteicēja) pieteikums par juridiskā fakta konstatēšanu.

Pieteikumā lūgts: konstatēt juridisku faktu, ka Daugavpils tiesas, Galēnu pagasta zemesgrāmatas nodalījumā Nr.4242 reģistrētais būvju īpašums „Lubāna”, kadastra Nr. 7648 501 0001, kas atrodas Galēnu pagastā, Preiļu novadā, un sastāv no dzīvojamās mājas ar kadastra apzīmējumu 7648 001 0219 001 un 2 palīgēkām, ir bezīpašnieka manta, kas piekritīga valstij.

Pieteikumā norādīti turpmākie apstākļi:

[1.1] Pamatojoties uz Meža likuma 4. panta otro daļu, akciju sabiedrība „Latvijas valsts meži” (turpmāk arī – LVM) veic valstij piekrītošās un valsts īpašumā esošās uz valsts vārda Zemkopības ministrijas (pieteicējas) personā zemesgrāmatā ierakstītās meža zemes apsaimniekošanu un aizsardzību.

Pamatojoties 2017. gada 13. novembra Valsts nekustamā īpašuma pārvaldīšanas līguma noteikumiem, Zemkopības ministrija 2020. gada 25. jūnijā izdevusi pilnvaru, ar kuru pieteicēja ir pilnvarojusi LVM ierosināt būvju ar nenoskaidrotu piederību, kuras atrodas uz Līguma 1.punktā minētās Sabiedrības pārvaldīšanā esošās zemes kadastrālo uzmērīšanu, būvju reģistrāciju un datu aktualizāciju Valsts zemes dienesta Nekustamā īpašuma valsts kadastra informācijas sistēmā, tai skaitā, reģistrējot pieteicēju par šo būvju tiesisko valdītāju vai lietotāju, kā arī parakstīt un iesniegt zemesgrāmatā nostiprinājuma lūgumus par pieteicējas īpašuma tiesību nostiprināšanu uz būvēm. Vienlaikus, saskaņā ar minētās pilnvaras 1.13.punktu pieteicēja ir pilnvarojusi LVM normatīvajos aktos noteiktajā kārtībā slēgt civiltiesiskus līgumus, tajā skaitā, saskaņā ar Ministru kabineta 2018.gada 19.jūnija noteikumu Nr. 350 “Publiskas personas zemes nomas un apbūves tiesības noteikumi” prasībām slēgt Latvijas valstij, pieteicējas personā, piederoša apbūvēta zemesgabala nomas līgumus ar uz tā esošās būves īpašnieku, tiesisko valdītāju vai lietotāju.

[1.2] Uz LVM pārvaldīšanā esošās valsts meža zemes - nekustamā īpašuma “Valsts mežs”, kadastra Nr. 7648 001 0204, Galēnu pagastā, Riebiņu novadā, sastāvā esošās zemes vienības ar kadastra apzīmējumu 76480010203 (zemes vienības kopplatība 62.4 ha), daļas 0.32 ha platībā (turpmāk – Zeme) atrodas būvju īpašums „Lubāna”, kadastra Nr. 7648 501 0001, kas sastāv no dzīvojamās mājas ar kadastra apzīmējumu 7648 001 0219 001 un 2 palīgēkām (turpmāk arī – Būves).

[1.3] Īpašuma tiesības uz Zemi nostiprinātas Galēnu pagasta zemesgrāmatu nodalījumā Nr. 100000583515 uz valsts vārda Latvijas Republikas Zemkopības ministrijas personā.

Īpašuma tiesības uz Būvēm nostiprinātas Galēnu pagasta zemesgrāmatas nodalījumā Nr. 4242 uz Latvijas Valsts centrālās dzīvojamo māju privatizācijas komisijas vārda.

[1.4] Atbilstoši Nekustamā īpašuma valsts kadastra informācijas sistēmas datiem Būvju lietotājs ir Andrejs Circenis, personas kods 120178 – 12178. Sarakstes gaitā ar Latvijas Valsts centrālās dzīvojamo māju privatizācijas komisijas saistību pārņēmēju - SIA “Publisko aktīvu pārvaldītājs Possessor” (turpmāk arī – Possessor), ir saņemta informācija, ka Būves ar Ministru kabineta 1999.gada 17.februāra rīkojumu Nr.73 “Par valsts dzīvojamo māju nodošanu privatizācijai” ir nodots privatizācijai, un 2004.gada 31.decembrī ir noslēgts pirkuma līgums, ar kuru tās nodotas īpašumā Andrejam Circenim ar līguma noslēgšanas brīdi.

Lai gan Andrejs Circenis īpašuma tiesības uz Būvēm nav reģistrējis zemesgrāmatā, tam ir subjektīva tiesība uz Būvju īpašuma tiesībām, pamatojoties uz likumu “Par valsts un pašvaldību dzīvojamo māju privatizāciju”. Sarakstes gaitā ar *Possessor* tika saņemta informācija, ka Andrejs Circenis ir miris.

[1.5] Tā kā LVM, atbilstoši deleģējumam ir tiesīga pārvaldīt valsts mantu, tajā skaitā, iekasēt nomas maksu par valsts zemes lietošanu no būvju īpašniekiem, un persona, kurai bija pienākums maksāt nomas maksu to nav darījusi un ir mirusi, LVM kā kreditors lūdza Latgales apgabaltiesas zvērinātas notārei Guntai Daugavietei (turpmāk arī – Notārs) izsludināt Andreja Circeņa, personas kods 120178 – 12178, mantojuma atklāšanos, uzaicināt mantiniekus izteikt savu gribu un atzīt LVM kā mirušās personas kreditoru 106,71 *euro* apmērā.

Uz minēto lūgumu, 2021.gada 29.oktobrī tika saņemta Notāra 2021.gada 29.oktobra atbilde, kurā norādīts, ka ar 2021.gada 29.oktobra aktu par mantojuma lietas izbeigšanu Nr.2704 mirušā Andreja Circeņa manta ir atzīstama par bezmantinieka mantu un piekrīt valstij. Mantojuma atklāšanās tika izsludināta oficiālajā izdevuma “Latvijas Vēstnesis” 19.07.2021. 136. numurā. Mantojuma pieņemšanas termiņš beidzās 2021.gada 19.oktobrī. Publikācijā par mantojuma atklāšanos noteiktajā termiņā mantinieki nav pieteikušies, līdz ar to mantojamā manta atzīstama par bezmantinieka mantu un saskaņā ar Civillikuma 416. pantu piekrīt valstij.

[1.6] Mantojuma lietā ir ziņas par šādu mantojamās mantas sastāvu – *būvju nekustamais īpašums ar nosaukumu Lubāna, "Lubāna", Galēnu pag., Preiļu nov., kadastra numurs: 7648 501 0001, 2004. gada 31. decembrī starp Valsts aģentūru „Mājokļu aģentūra” un ANDREJU CIRCENI, personas kods 120178-12178, noslēgts pirkuma līgums, īpašuma tiesības zemesgrāmatā uz ANDREJA CIRCEŅA, personas kods 120178-12178, vārda nav nostiprinātas. Būvju nekustamais īpašums ar nosaukumu Lubāna, "Lubāna", Galēnu pag., Preiļu nov., kadastra numurs: 7648 501 0001, ievests Galēnu pagasta zemesgrāmatas nodalījumā Nr. 4242. Īpašnieks: LATVIJAS VALSTS CENTRĀLĀ DZĪVOJAMO MĀJU PRIVATIZĀCIJAS KOMISIJAS PERSONĀ, nodokļu maksātāja kods 90000086012*.

Notārs arī informēja, ka 29.10.2021. akta par mantojuma lietas izbeigšanu elektroniskais izraksts nosūtīts Valsts ieņēmumu dienestam.

[1.7] Pamatojoties uz aktu par mantojuma lietas izbeigšanu, LVM 2021.gada 8.novembrī vērsās pie *Possessor* un Valsts ieņēmumu dienesta ar lūgumu lemt par rīcību ar būvju īpašumu „Lubāna”, kadastra Nr. 7648 501 0001, kas atrodas Galēnu pagastā, Preiļu novadā, un sastāv no dzīvojamās mājas ar kadastra apzīmējumu 7648 001 0219 001 un divām palīgēkām un informēt LVM par pieņemto lēmumu. Vienlaikus, LVM lūdza Valsts ieņēmumu dienestu šo Būvju īpašumu nodot valstij Zemkopības ministrijas personā ar mērķi būves nojaukt un izmantot no būvēm atbrīvoto zemi saimnieciskajai darbībai, jo būves ir ļoti sliktā tehniskā stāvoklī un to atjaunošana nav lietderīga.

Uz minēto lūgumu 2021.gada 7.decembrī LVM saņēma Valsts ieņēmumu dienesta 07.12.2021. atbildi Nr. VID.4.1/5.2/2229, kurā norādīti turpmākie apstākļi:

* saskaņā ar publiski pieejamo informāciju Galēnu pagasta zemesgrāmatas nodalījumā Nr.4242 Nekustamā īpašuma īpašnieks ir Latvijas valsts Centrālā dzīvojamo māju privatizācijas komisija, nodokļu maksātāja kods 90000086012.Tādējādi, saskaņā ar zemesgrāmatas datiem Nekustamais īpašums nepieder zvērinātas notāres aktā norādītajai mirušajai personai, bet joprojām pieder Latvijas valsts Centrālajai dzīvojamo māju privatizācijas komisijai.
* Līdz brīdim, kamēr Latvijas valsts Centrālā dzīvojamo māju privatizācijas komisijas personā īpašuma tiesības uz Nekustamo īpašumu ir nostiprinātas zemesgrāmatā, attiecībā pret trešajām personām, t.sk., valsti, mirusī persona nav uzskatāma par Nekustamā īpašuma īpašnieku. Tā kā mirušās personas īpašuma tiesība nav ierakstīta zemesgrāmatā, tad tā ir uzskatāma par saistību tiesību, nevis īpašuma tiesību*.* Valsts atbilstošiCivillikumam nav mantinieks – saistību un tiesību pārņēmējs, tāda saistība nav atzīstama par bezmantinieka mantu. Proti, valsts bezmantinieka mantas gadījumā nepārņem bezmantinieka mantas atstājēja saistības un tiesības – tā pieņem palikušo mantu, uz kuru mantas atstājējam ir bijusi lietu tiesība (nekustamā īpašuma gadījumā mantojuma atstājējs bijis īpašnieks, kura īpašuma tiesība nostiprināta zemesgrāmatā).
* Bezmantinieka mantas gadījumā valsts nevar pārņemt mantas atstājēja saistību tiesību (īpašuma prasību), kas izriet no tiesiska darījuma, kurš nav nostiprināts zemesgrāmatā. Tā var tikai pārņemt mantojuma atstājējam reāli piederējušu nekustamo īpašumu, kas kā tāds ir ierakstīts zemesgrāmatā uz mirušās personas vārda. Ievērojot minēto, Nekustamais īpašums nav uzskatāms par piekritīgu valstij, un VID nav tiesiska pamata nodrošināt rīcību ar to.
* VID ieskatā, ieinteresētajai personai būtu jāvēršas tiesā speciālajā tiesāšanās kārtībā, lūdzot konstatēt juridisko faktu, ka nekustamais ir bezīpašnieka manta, kas piekritīga valstij. Saņemot attiecīgu tiesas nolēmumu, VID nodrošinās atbilstošu rīcību ar Nekustamo īpašumu.

[1.8] No minētā pieteicēja secinājusi, ka, lai gan īpašuma tiesības uz Būvēm ir reģistrētas zemesgrāmatā uz Latvijas valsts Centrālā dzīvojamo māju privatizācijas komisijas (kuras saistību un tiesību pārņēmējs ir SIA “Publisko aktīvu pārvaldītājs Possessor”) personā, vārda, īpašuma tiesības uz tām piederēja mirušajai personai – Andrejam Circenim pamatojoties uz likumu “Par valsts un pašvaldību dzīvojamo māju privatizāciju”. Tā kā šī mirusī persona nebija pārreģistrējusi savas īpašuma tiesības zemesgrāmatā, ko tā vienpusēji bija tiesīga veikt. Atbilstoši Latgales apgabaltiesas zvērinātas notāres Guntas Daugavietes 2021.gada 29.oktobra aktam par mantojuma lietas izbeigšanu Nr.2704 02.04.2012 mirušā Andreja Circeņa, personas kods 120178-12178, manta tika atzīta par bezmantinieka mantu un piekrīt valstij, nav iespējams veikt īpašuma tiesību pārreģistrāciju zemesgrāmatā tādā veidā, lai Valsts ieņēmumu dienests varētu lemt par tās turpmāko rīcību atbilstoši 26.11.2013. Ministru kabineta noteikumos Nr.1354 ”Kārtība, kādā veicama valstij piekritīgās mantas uzskaite, novērtēšana, realizācija, nodošana bez maksas, iznīcināšana un realizācijas ieņēmumu ieskaitīšana valsts budžetā” noteiktajai kārtībai.

[1.9] Pieteikums pamatots ar Civilprocesa likuma 288., 289., 290. un 292.pantu, Civillikuma 416.panta pirmo daļu, 930.pantu.

[1.10] 2022.gada 8.martā saņemti pieteikuma precizējumi, kuros norādīts, ka sākotnējā pieteikumā ir ieviesusies pārrakstīšanās kļūda, pieteikumā kā ieinteresētā persona nepareizi norādīta Līvānu novada pašvaldība, lai gan bija domāts norādīt Preiļu novada pašvaldību, kuras teritorijā atrodas nekustamais īpašums.

[2] Tiesā saņemti ieinteresētās personas Valsts ieņēmumu dienesta (VID) rakstveida paskaidrojumi, kuros norādīti turpmākie apstākļi:

[2.1] Saskaņā ar zemesgrāmatas datiem nekustamā īpašuma īpašnieks ir Latvijas valsts Centrālā dzīvojamo māju privatizācijas komisija, nodokļu maksātāja kods 90000086012, nevis zvērināta notāra aktā norādītā mirusī persona. Tā kā mirušās personas īpašuma tiesība nav ierakstīta zemesgrāmatā, tad tā ir uzskatāma par saistību tiesību, nevis īpašuma tiesību, un valsts atbilstoši Civillikumam nav mantinieks – saistību un tiesību pārņēmējs, tāda saistība nav atzīstama par bezmantinieka mantu. Līdz ar to nekustamais īpašums nav uzskatāms par piekritīgu valstij, un VID nav tiesiska pamata nodrošināt rīcību ar to.

[2.2] VID ieskatā, tikai tiesas ceļā ir iespējams konstatēt juridisku faktu, ka nekustamais īpašums ir bezīpašnieka manta, kas piekrīt valstij. Tādējādi, VID uzskata pieteicējas pieteikumu par pamatotu un tādēļ apmierināmu.

Papildus VID informē, ka patreiz nav apsvērumu, lai celtu iebildumus vai izteiktu lūgumus, kā arī nav citu apstākļu ko uzskatīt par nozīmīgiem minētās lietas izskatīšanai.

Vienlaikus VID sniedz viedokli, ka šajā lietā nav nepieciešama tiesas sēdes rīkošana, un ir iespējams izskatīt lietu rakstveida procesā.

[3] Tiesā saņemti ieinteresētās personas Latvijas Republikas Finanšu ministrijas rakstveida paskaidrojumi, kuros norādīti turpmākie apstākļi:

[3.1] Uz LVM pārvaldīšanā esošās valsts meža zemes - nekustamā īpašuma “Valsts mežs”, kadastra Nr. 7648 001 0204, Galēnu pagastā, Riebiņu novadā, sastāvā esošās zemes vienības ar kadastra apzīmējumu 76480010203 (zemes vienības kopplatība 62.4 ha), daļas 0.32 ha platībā (turpmāk – Zeme) atrodas būvju īpašums „Lubāna”, kadastra Nr. 7648 501 0001, kas sastāv no dzīvojamās mājas ar kadastra apzīmējumu 7648 001 0219 001 un 2 palīgēkām (turpmāk – Būves).

Īpašuma tiesības uz Zemi nostiprinātas Galēnu pagasta zemesgrāmatu nodalījumā Nr. 100000583515 uz valsts vārda Latvijas Republikas Zemkopības ministrijas personā.

Īpašuma tiesības uz Būvēm nostiprinātas Galēnu pagasta zemesgrāmatas nodalījumā Nr. 4242 uz Latvijas Valsts centrālās dzīvojamo māju privatizācijas komisijas vārda.

[3.2] Atbilstoši Nekustamā īpašuma valsts kadastra informācijas sistēmas datiem Būvju lietotājs ir Andrejs Circenis, personas kods 120178 – 12178. Sarakstes gaitā ar Latvijas Valsts centrālās dzīvojamo māju privatizācijas komisijas saistību pārņēmēju - SIA “Publisko aktīvu pārvaldītājs Possessor” (turpmāk – Possessor), ir saņemta informācija, ka Būves ar Ministru kabineta 1999.gada 17.februāra rīkojumu Nr.73 “Par valsts dzīvojamo māju nodošanu privatizācijai” ir nodots privatizācijai, un 2004.gada 31.decembrī ir noslēgts pirkuma līgums, ar kuru tās nodotas īpašumā Andrejam Circenim ar līguma noslēgšanas brīdi. Līdz ar to ir konstatējams, ka lai gan Andrejs Circenis īpašuma tiesības uz Būvēm nav reģistrējis zemesgrāmatā, tam ir subjektīva tiesība uz Būvju īpašuma tiesībām, pamatojoties uz likumu “Par valsts un pašvaldību dzīvojamo māju privatizāciju”. Vienlaikus, sarakstes gaitā ar Possessor tika saņemta informācija, ka Andrejs Circenis ir miris.

Tā kā mirušās personas īpašuma tiesība nav ierakstīta zemesgrāmatā, tad tā ir uzskatāma par saistību tiesību, nevis īpašuma tiesību.

[3.3] Lai gan īpašuma tiesības uz Būvēm ir reģistrētas zemesgrāmatā uz Latvijas valsts Centrālā dzīvojamo māju privatizācijas komisijas (kuras saistību un tiesību pārņēmējs ir SIA “Publisko aktīvu pārvaldītājs Possessor”) personā, vārda, īpašuma tiesības uz tām piederēja mirušajai personai – Andrejam Circenim pamatojoties uz likumu “Par valsts un pašvaldību dzīvojamo māju privatizāciju”.

Tā kā šī mirusī persona nebija pārreģistrējusi savas īpašuma tiesības zemesgrāmatā, ko tā vienpusēji bija tiesīga veikt, un atbilstoši Latgales apgabaltiesas zvērinātas notāres Guntas Daugavietes 2021.gada 29.oktobra aktam par mantojuma lietas izbeigšanu Nr.2704 02.04.2012 mirušā Andreja Circeņa, personas kods 120178-12178, manta tika atzīta par bezmantinieka mantu un piekrīt valstij, nav iespējams veikt īpašuma tiesību pārreģistrāciju zemesgrāmatā tādā veidā, lai Valsts ieņēmumu dienests varētu lemt par tās turpmāko rīcību atbilstoši 26.11.2013. Ministru kabineta noteikumos Nr.1354 ”Kārtība, kādā veicama valstij piekritīgās mantas uzskaite, novērtēšana, realizācija, nodošana bez maksas, iznīcināšana un realizācijas ieņēmumu ieskaitīšana valsts budžetā” noteiktajai kārtībai.

[3.4] Finanšu ministrija neiebilst, ka tiesa izskatīs minēto pieteikumu un uzskata, ka tikai tiesa, izvērtējot iesniegtos pierādījumus var izvērtēt vai tas ir pamatots.

[4] Tiesā saņemti ieinteresētās personas Preiļu novada pašvaldības rakstveida paskaidrojumi, kuros norādīts, ka Preiļu novada pašvaldība pieteikumu atzīst pilnā apmērā, papildus norādīti turpmākie argumenti:

[4.1] Nekustamā īpašuma valsts kadastra reģistra datos būvju nekustamais īpašums "Lubāna", Galēnu pagasts, Preiļu novads, kadastra numurs: 7648 501 0001, reģistrēts Galēnu pagasta zemesgrāmatas nodalījumā Nr. 4242. Īpašnieks: Latvijas valsts, Centrālās dzīvojamo māju privatizācijas komisijas personā, nodokļu maksātāja kods 90000086012.

Preiļu novada pašvaldībā 2021.gada 29.oktobrī saņemts Latgales apgabaltiesas zvērinātas notāres Guntas Daugavietes akts par mantojuma lietas izbeigšanu, reģistra Nr. 2704 (29.10.2021.), ar kuru īpašums “Lubāna” Galēnu pagastā Preiļu novadā, kadastra nr. 7648 501 0001 atzīts par bezmantinieka mantu.

Preiļu novada Galēnu pagasta iedzīvotājs Andrejs Circenis, personas kods 120178-12178, kurš uzskatāms par ēku īpašuma tiesisko valdītāju, pamatojoties uz 2004.gada 31.decembrī noslēgto pirkuma līgumu, ir miris 2012.gada 2.aprīlī. Mirušā pēdējā deklarētā dzīves vieta: Bērzu iela 5, Galēni, Galēnu pagasts, Preiļu novads. Nekustamā īpašuma nodokļa maksājuma paziņojums piestādīts A.Circenim kā ēku īpašuma tiesiskajam valdītājam. Pēc nodokļu maksātāja nāves nekustamā īpašuma nodokļa maksāšanas pienākums bija mantiniekiem. Nodokļa samaksa nav veikta, uzkrāts parāds 46,04 *euro* apmērā. Pēc pašvaldības rīcībā esošām ziņām Andreja Circeņa mantinieki (tēvs un māte) nepretendē uz dēla atstāto mantojumu. Andrejs Circenis īpašuma tiesības uz būvēm nav reģistrējis zemesgrāmatā, pēc publiskajā zemesgrāmatā pieejamiem datiem ēku īpašnieks ir Latvijas valsts, Centrālās dzīvojamo māju privatizācijas komisijas personā.

[4.2] Saskaņā ar Daugavpils tiesas Galēnu pagasta zemesgrāmatas nodalījuma nr. 100000583515 I.daļas 1.iedaļas 1.9. punktu zemes vienības ar kadastra apzīmējumu 76480010219, uz kuras atrodas ēku īpašums “Lubāna”, kadastra nr. 7648 501 0001, īpašnieks ir Latvijas valsts, Zemkopības ministrijas personā. Lai veidotu vienotu zemes un ēku īpašumu, zemes īpašniekam nepieciešams iegūt tiesības uz ēku īpašumu.

Pamatojoties uz augstāk minēto, Preiļu novada pašvaldība uzskata prasītājas pieteikumu tiesai par pamatotu un piekrīt juridiskā fakta konstatācijai, ka Daugavpils tiesas, Galēnu pagasta zemesgrāmatas nodalījumā Nr.4242 reģistrētais būvju īpašums „Lubāna”, kadastra Nr. 7648 501 0001, kas atrodas Galēnu pagastā, Preiļu novadā, un sastāv no dzīvojamās mājas ar kadastra apzīmējumu 7648 001 0219 001 un divām palīgēkām, ir bezīpašnieka manta, kas piekritīga valstij.

[5] Pamatojoties uz *Covid-19* infekcijas izplatības pārvaldības likuma 10.1panta pirmo daļu lieta nozīmēta izskatīšanai videokonferences režīmā, *Microsoft TEAM* videokonferenču platformā.

[5.1] Ieinteresēto personu Valsts ieņēmumu dienesta un Finanšu ministrijas pārstāvji tiesas sēdei videokonferences režīmā nebija pieslēgušies. Tiesa atzina par iespējamu izskatīt pieteikumu bez šo ieinteresēto personu pārstāvju piedalīšanās tiesas sēdē, jo par tiesas sēdi abas ieinteresētās personas bija informētas likumā noteiktajā kārtībā, turklāt tiesā bija saņemt šo personu rakstveida paskaidrojumi.

[5.2] Pieteicējas pārstāvis Māris Eisaks tiesas sēdē uzturēja pieteikumu uz tajā norādītajiem pamatiem.

Papildus pieteikumā norādītajiem apstākļiem tiesas sēdē sniedza turpmākos paskaidroja, ka pieteikuma iesniegšanas iemesls ir fakts, ka Andrejs Circenis 2004.gada 31.decembrī bija noslēdzis pirkuma līgumu par ēku īpašuma iegādi, taču nebija izmantojis tiesības ēkas nostiprināt zemesgrāmatā.

Pieteikuma lūgumu daļā lietots termins “bezīpašnieka manta”, jo pieteikums sastādīts ņemot vērā Civillikuma 930.pantā noteikto, ka nekustamās bezīpašnieka lietas piekrīt valstij. Jautājumu par to vai īpašums, apmierinot pieteikumu, atzīstams par bezīpašnieka mantu vai bezmantinieka mantu, atstājams pieteicējas pārstāvis atstāj vērtēšanai pēc tiesas ieskata.

[5.3] SIA “Publisko aktīvu pārvaldītājs Possessor” pārstāve Diāna Krūkliņa tiesas sēdē pieteikumu atzina par pamatotu, ar piebildi, ka pieteicējs ir lūdzis atzīt par bezīpašnieka mantu, taču faktiski runa ir par bezmantinieka mantu (īpašnieks ir miris un mantinieku nav vai tie mantojumu atraidījuši). Savukārt par bezīpašnieku mantu uzskatāma tāda manta, kurai nekad neviens īpašnieks nav bijis un to nav iespējams noskaidrot.

Līdz ar to, apmierinot pieteikumu par juridiskā fakta konstatēšanu, būvju īpašums būtu atzīstama par bezmantinieka mantu, nevis bezīpašnieka mantu, kā tas norādīts pieteikuma lūgumu daļā.

SIA “Publisko aktīvu pārvaldītājs Possessor” piekrīt, ka būvju īpašums ietilpst Andreja Circeņa mantojuma masas sastāvā, jo Andrejs Circenis būves bija nopircis saskaņā ar 2004.gada 31.decembra pirkuma līgumu. SIA “Publisko aktīvu pārvaldītājs Possessor” pašreiz nepretendē uz būvju īpašumtiesībām, jo tika noslēgts 2004.gada 31.decembra pirkuma līgums.

Ja īpašums tiks atzīts par bezmantinieka mantu, tad VID vispirms piedāvās to pārņem Preiļu novada pašvaldībai, bet, ja tā atteiksies, tad īpašums var nonākt SIA “Publisko aktīvu pārvaldītājs Possessor” pārziņā.

SIA “Publisko aktīvu pārvaldītājs Possessor” sūtīja vēstuli Andreja Circeņa mantiniekiem ar domu, ka mantinieki sāks kārtot mantojuma lietu, taču mantinieku reakcija nesekoja. Viens no iespējamiem mantiniekiem ir pilngadīgs, otrs nepilngadīgs, vēstules rakstītas abiem un mantinieki uzrunāti kārtot mantojuma lietu, bet nekāda reakcija nesekoja. Turklāt ir taisīts akts par mantojuma lietas izbeigšanu, kas nozīmē, ka mantinieki ir atraidījuši mantojumi.

[5.4] Ieinteresētās personas Preiļu novada domes pārstāve Inta Klindžāne tiesas sēdē pieteikumu atzina par pamatotu, uzturēja rakstveida paskaidrojumos norādītos argumentus. Papildus tiesas sēdē paskaidroja, ka īpašums atrodas Galēnu pagastā, sazinājās ar Galēnu pagasta pārvaldi, kas sazinājās ar mantiniekiem – Andreja Circeņa vecākiem, kas mutiski apstiprināja, ka uz Andreja Circeņa mantojuma nepretendē.

Īpašums sastāv no dzīvojamās mājas un divām palīgēkām, īpašums ir sliktā stāvoklī, dzīvot tur pašreiz nav iespējams, lai savestu īpašumu kārtībā ir nepieciešams ieguldīt naudas līdzekļus. Pašvaldība ir ieinteresēta, lai tās teritorijā nebūtu neviena nepiederoši nekustamie īpašumi.

**Motīvu daļa**

[6] Pārbaudījusi un novērtējusi pierādījumus lietā, tiesa atzīst, ka pieteikums par juridiska fakta konstatēšanu ir pamatots un apmierināms.

[7] No zemesgrāmatu ierakstiem redzams, ka Daugavpils tiesas Galēnu pagasta zemesgrāmatas nodalījumā Nr.4242 reģistrēts nekustamais īpašums ar kadastra numuru 7648 501 0001, kas sastāv no dzīvojamās ēkas (saskaņā ar inventarizācijas dokumentiem liters Nr.001) un divām palīgceltnēm saskaņā ar inventarizācijas dokumentiem liters Nr.002 un Nr.003).

Zemesgrāmatā kā minēto ēku īpašnieks 2001.gada 5.jūnijā ierakstīta Latvijas valsts Centrālā dzīvojamo māju privatizācijas komisijas personas, nodokļu maksātāja kods Nr.9000006012.

[8] Civilprocesa likuma 288.panta pirmā daļa noteic, ka *tiesa izskata lietas par tādu faktu konstatēšanu, no kuriem atkarīga fizisko un juridisko personu mantisko un nemantisko tiesību rašanās, grozīšanās vai izbeigšanās.*

Civilprocesa likuma 288.panta trešā daļa noteic, ka *tiesa konstatē arī citus faktus, kuriem ir juridiska nozīme, ja spēkā esošie normatīvie akti neparedz citādu kārtību to konstatēšanai*

[10]Pieteicēja, lūgusi tiesu konstatēt juridisko faktu, ka Daugavpils tiesas, Galēnu pagasta zemesgrāmatas nodalījumā Nr.4242 reģistrētais būvju īpašums „Lubāna”, kadastra Nr. 7648 501 0001, kas atrodas Galēnu pagastā, Preiļu novadā, un sastāv no dzīvojamās mājas ar kadastra apzīmējumu 7648 001 0219 001 un 2 palīgēkām, ir bezīpašnieka manta, kas piekritīga valstij.

No pieteikuma izriet, ka pieteicējai nepieciešams konstatēt juridisko faktu par būvju piederību, jo būves atrodas uz pieteicējas īpašumā esošās zemes. Līdz ar to pieteicējai ir tiesiska interese konstatēt būvju īpašnieku citastarp, lai būtu iespējams atbilstoši normatīvajos aktos noteiktajai kārtībai saņemt zemes nomas maksu.

[11] Lietas izskatīšanas gaitā konstatēts, ka Andrejs Circenis, saskaņā ar 2004.gada 31.decembra pirkuma līgumu nopirka minētās ēkas. Valsts aģentūra “Mājokļu aģentūra” saskaņā ar pirkuma līguma 10.punktu, bija piekritusi ēku īpašuma nostiprināšanai uz pircēja Andreja Circeņa vārda.

Andrejs Circenis miris 2012.gada 2.aprīlī, savas īpašumtiesības uz iegādāto ēku īpašumu zemesgrāmatā tā arī nenostiprinājis, lai gan līguma noteikumi šādas tiesības viņam paredzēja.

2021.gada 29.oktobrī Latvijas Republikas zvērināta notāre Gunta Daugaviete sastādīja aktu par Andreja Circeņa mantojuma lietas izbeigšanu pamatojoties uz to, ka mantojuma atklāšanās izsludinātajā termiņā (līdz 2019.gada 19.oktobrim) Andreja Circeņa mantinieki nebija pieteikušies un līdz ar to mantojamā manta atzīstama par bezmantinieka mantu un saskaņā ar Civillikuma 416.pantu piekrīt valstij. Zvērinātas notāres sastādītajā aktā par mantojuma lietas izbeigšanu norādīts, ka mantojuma lietā ir ziņas par mantojuma masas sastāvu: būvju nekustamo īpašumu ar nosaukumu Lubāna, “Lubāna”, Galēnu pagasts, Preiļu novads, kadastra numurs 76485010001, pamatojoties uz 2004.gada 31.decembrī starp Valsts aģentūru “Mājokļu aģentūra” un Andreju Circeni noslēgto pirkuma līgumu, īpašumtiesības uz Andreja Circeņa vārda zemesgrāmatā nav nostiprinātas.

[12] Civillikuma 2002.pants noteic, ka  *pirkums ir līgums, ar ko viena puse apsola otrai par norunātas naudas summas samaksu atdot zināmu lietu vai tiesību.*

Civillikuma 2021.pants noteic, ka *no pirkuma līguma izceļas abām pusēm savstarpējas prasījumu tiesības kā uz līguma izpildīšanu, tā arī uz zaudējumu atlīdzību.*

Lietā nav strīda par faktu, ka 2004.gada 31.decembra pirkuma līgums starp Andreju Circeni un valsts aģentūru “Mājokļu aģentūra” bija tiesiskā kārtā noslēgts darījums, uz kura pamata Andrejs Circenis nopirka savā īpašumā Daugavpils tiesas, Galēnu pagasta zemesgrāmatas nodalījumā Nr.4242 reģistrēto būvju īpašums „Lubāna”, kadastra Nr. 7648 501 0001, kas atrodas Galēnu pagastā, Preiļu novadā, un sastāv no dzīvojamās mājas ar kadastra apzīmējumu 7648 001 0219 001 un 2 palīgēkām.

Visas ieinteresētās personas neiebilst juridiskā fakta konstatēšanai atzīstot, ka lai gan par būvju īpašnieci zemesgrāmatā ierakstīta Latvijas valsts Centrālā dzīvojamo māju privatizācijas komisijas personā, tomēr īpašumtiesības uz ēkām uz 2004.gada 31.decembra pirkuma līguma pamata piederēja Andrejam Circenim, kuram atbilstoši pirkuma līguma noteikumiem bija vienpusējas tiesības lūgt nekustamā īpašuma nostiprināšanu uz sava vārda.

Lietas izskatīšanas gaita noskaidrots, ka neviena no ieinteresētajām personām nav apstrīdējusi, ka būvju īpašums „Lubāna”, kadastra Nr. 7648 501 0001, kas atrodas Galēnu pagastā, Preiļu novadā, un sastāv no dzīvojamās mājas ar kadastra apzīmējumu 7648 001 0219 001 un 2 palīgēkām bija Andreja Circeņa īpašums, ko viņš ieguva saskaņā ar 2004.gada 31.decembra pirkuma līgumu.

[13] Atbilstoši Civillikuma 416.panta pirmajai daļai, *ja pēc mantojuma atstājēja nāves viņam mantinieki nav palikuši vai šie mantinieki likumiskā termiņā pēc publikācijas par mantojuma atklāšanos nav ieradušies vai nav pierādījuši savas mantojuma tiesības, tad manta piekrīt valstij.*

No lietas materiāliem pievienotā zvērinātas notāres Guntas Daugavietes akta par mantojuma lietas izbeigšanu redzams, ka Andreja Circeņa mantinieki publikācijā par mantojuma atklāšanos noteiktajā termiņā nav pieteikušies un mantojamā manta atzīstama par bezmantinieka mantu, kas saskaņā ar Civillikuma 416.pantu piekrīt valstij.

Ieinteresētās personas SIA “Publisko aktīvu pārvaldītājs Possessor” pārstāve Diāna Krūkliņa tiesas sēdē citastarp paskaidroja, ka tika sūtīta vēstule Andreja Circeņa mantiniekiem ar domu, ka mantinieki sāks kārtot mantojuma lietu, taču mantinieku reakcija nesekoja. Viens no iespējamiem mantiniekiem ir pilngadīgs, otrs nepilngadīgs, vēstules rakstītas abiem un mantinieki uzrunāti kārtot mantojuma lietu, bet nebija nekādas reakcijas.

Ieinteresētās personas Preiļu novada domes pārstāve Inta Klindžāne tiesas sēdē citastarp paskaidroja, ka pašvaldība sazinājās ar Galēnu pagasta pārvaldi, kas sazinājās ar Andreja Circeņa vecākiem, kuri mutiski apstiprināja, ka uz Andreja Circeņa mantojuma nepretendē

Ņemot vērā, ka Andreja Circeņa mantinieki likumiskajā termiņā pēc publikācijas par mantojuma atklāšanos nav pieteikušies, pēc kā zvērināta notāre 2021.gada 29.oktobrī taisījusi aktu par mantojuma lietas izbeigšanu, tiesa secina, ka pastāv Civillikuma 416.panta pirmajā daļā paredzētie apstākļi būvju īpašuma atzīšanai par bezmantinieka mantu.

**Rezolutīvā daļa**

   Pamatojoties uz Civilprocesa likuma 8., 97., 193.,  288., 289. un 292.pantu, tiesa

**nosprieda:**

apmierināt Latvijas Republikas Zemkopības ministrijas pieteikumu par juridiska fakta konstatēšanu.

Konstatēt juridisko faktu, ka Daugavpils tiesas Galēnu pagasta zemesgrāmatas nodalījumā Nr.4242, reģistrētais būvju īpašums “Lubāna”, kadastra Nr. 76485010001, kas atrodas Preiļu novadā, Galēnu pagastā, un sastāv no: dzīvojamās ēkas (saskaņā ar inventarizācijas dokumentiem liters Nr. 001) un divām palīgceltnēm (saskaņā ar inventarizācijas dokumentiem liters Nr. 002, 003), ir bezmantinieka manta, kas piekritīga Latvijas valstij.

Juridiskais fakts konstatēts īpašumtiesību uz nekustamo īpašumu sakārtošanai.

Spriedumu var pārsūdzēt 20 dienu laikā Rīgas apgabaltiesas Civillietu tiesas kolēģijai no sprieduma faktiskās sastādīšanas dienas (2022.gada 25.oktobra), apelācijas sūdzību iesniedzot Rīgas pilsētas tiesā.

Tiesnesis /elektroniskais paraksts/ Edgars Grīvnieks

Dokumenta oriģināls parakstīts ar drošu elektronisko parakstu un satur laika zīmogu.

Elektroniski parakstīta dokumenta kopija pareiza

Rīgas pilsētas tiesas tiesnesis Edgars Grīvnieks

Rīgā, 2022.gada 25.oktobrī